Camp Century

**Camp Century** var en arktisk militærvitenskapelige forskningsbase som USA bygde på Grønland. 

Byggingen ble startet i 1959, under den kalde krigen, 240 km øst for Pituffik Space Base. Den ble i utgangspunktet byget som en amerikansk militærbase, men er også en forskningsbase.

## Basen
Basen ble gravd ned i innlandsisen og besto av 21 tunneler med en total lengde på 3,0 km. Man gravde en rekke parallelle grøfter der bygninger og andre installasjoner ble plassert, den lengste grøften var 340 m, både bredden og høyden var 7,9 m. Prefabrikkerte bygninger ble plassert inne i grøftene og over disse en stålbue. Den underjordiske leiren ga god beskyttelse mot vær og vind og hadde moderne boenheter, medisinske fasiliteter og store lagre med drivstoff og mat. Strømforsyningen ble drevet av en atomreaktor og basen var forventet å vare i ti år. Det var den første basen for overvintring på innlandsisen på Grønland.

Septiktanken var plassert 46 m fra nærmeste bygning og var opprinnelig ikke ventilert. Det førte til at lukten av kloakk ble nesten uutholdelig i de nærmeste kvartalene etter det første driftsåret. Utlufting av septiktanken reduserte lukten og i 1962 ble det tatt kjerneprøver i områdene nær tanken og man fant at flytende avfall hadde trengt utover, opptil 52 meter horisontalt. Dette påvirket denne akselererte grøftedeformasjonen og lukten var kraftig i grøfter som inneholdt soveplasser. Det var mellom 85 og 200 soldater på basen samtidig.

Reaktoren drev basen i mer enn tre år, men ble stengt på grunn av uventet mye kompresjon av reaktorgrøftene som delvis skyldtes restvarme i reaktorområdet. Basen var bemannet i fem år og forlatt etter åtte år, i 1967. Reaktoren ble fjernet og Camp Century ble senere forlatt.

Da leiren ble avviklet i 1967, ble infrastruktur og avfall forlatt under antagelsen om at de ville bli gravlagt for alltid av evig snøfall. Farlig avfall som atomavfall, store mengder PCB, 200 000 liter diesel og 24 millioner liter urenset kloakk ble begravd under isen og har blitt et miljøproblem.

Det amerikanske forsvaret produserte en hemmelig film i 1963 med tittelen «Camp Century», som nå er tilgjengelig på YouTube. Filming er fra byggingen av Camp Century og hverdagen på basen.

Det er ikke kjent at store isleirer under overflaten har blitt bygget etter at Camp Century ble forlatt.

I april 2024 fløy NASA over Grønland for med en ny type radar å utforske muligheten til å kartlegge og måle tykkelser på isen. Da dukket minner fra den kalde krigen frem i form av bilde av Camp Century.

## Forskning
Basen er mest kjent som geofysisk stasjon, der de første dype kjerneboringene i innlandsisen ble gjort i perioden 1963–66. For første gang ble det boret helt ned til bunnen av innlandsisen, som her var 1390 m tykk. Dette var en enestående prestasjon, tidligere hadde man bare lykkes å bore en kjerne på 70 m i Antarktis. Borekjernene ga grunnlag for klimastudier og rekonstruksjon av klima i tidligere tider ved hjelp av iskjerneanalyser, dette ga dem forholdsvis siker informasjon om temperaturvariasjoner i lufta gjennom de siste 100 000 år.

## Militært
US Army hadde et topphemmelig prosjekt på basen med kodenavnet "Prosjekt Iceworm". Det ultimate målet var å plassere mellomdistanse atommissiler under isen, nær nok til å kunne nå mål i Sovjetunionen.

Prosjektet ble skrinlagt i 1966 fordi isen ikke var så stabil som forventet. Det ble aldri avfyrt noen missiler fra Grønland. Prosjektet skal ha blitt holdt hemmelig for danske styresmakter.

## Referanser